जोधपुर. त्रिपोलिया में बुधवार रात 2:30 बजे एक तिमंजिला बिल्डिंग की आग में एक परिवार के 4 सदस्य पहली मंजिल पर फंस गए। कॉल करने पर उनके दो भतीजे फौरन आए। पास की बिल्डिंग की दूसरी मंजिल से पट्टा लगाकर आग के ऊपर ही ऊपर सबको बचा लिया।
मकान मालिक देवेंद्रराज सिंघवी ने भास्कर को बताया पूरा दृश्य...
त को मैंने पत्नी मधु व बेटों कुणाल और भव्य के साथ 10:30 बजे तक टीवी देखी। इसके बाद हम सो गए। हम भवन की प्रथम मंजिल पर रहते हैं। नीचे मेरे भाई विजयराज की की जूतों एवं अशोक की गारमेंट शॉप है। दूसरी मंजिल पर भी हम ही रहते हैं। तड़के 4 बजे मुझे ऐसा लगा कि मुख्यद्वार के बाहर कोई लाइट दिख रही है। छोटे बेटे को उठाया, उसने देखा और चिल्लाया, घर में आग लग गई है।
पत्नी, दोनों बेटों और मेरे होश उड़ गए। लपटें देखकर हम सब निकलने का रास्ता ढूंढने लगे, लेकिन आग चारों ओर फैल चुकी थी। कोई रास्ता दिखाई नहीं दे रहा था। दूसरा कमरा खोला तो वहां भी लपटें उठ रही थीं। एकबारगी सोचा कि कपड़ों को गांठें लगाकर उसकी रस्सी से नीचे उतर जाएं। दोनों बेटों ने रोक दिया। हम मदद के लिए खिड़कियों से बाहर चिल्लाने लगे। इसी बीच मैंने 100 नंबर पर फोन लगाकर पुलिस को आग की सूचना दी। जाटाबास में रहनेवाले मेरे दो भतीजों को भी फोन किया। भतीजे प्रशांत व अभिषेक 5 मिनट में ही पहुंच गए। पासवाली बिल्डिंग भी हमारी है, जहां कंस्ट्रक्शन चल रहा था।
हम मकान भी शिफ्ट करने वाले थे, इसे ध्यान में रखते हुए नए भवन में एक खिड़की सामान उतारने के लिए रखवाई थी। भतीजों ने वहां से एक लकड़ी का पट्टा हमारे घर की खिड़की में लगाया। इससे होकर भतीजों ने हम चारों को पहले पड़ोस की बिल्डिंग व फिर सुरक्षित नीचे उतार लिया। आग से जान बचाने की जद्दोजेहद में हम मोबाइल व पर्स तक घर से नहीं निकाल पाए। नीचे से हम अपने सामने ही बेबस होकर घर जलता देख रहे थे। इस बीच पुलिस व दमकलें भी मौके पर पहुंचीं। करीब एक दर्जन दमकलों ने आग बुझाने की कार्रवाई शुरु की।
पुलिस को जब घर के अंदर गैस की टंकियों का पता चला तो उन्होंने 4 सिलेंडर नीचे फिंकवाए। देखते ही देखते 5:30 बजे पूरी बिल्डिंग धराशायी हो गई। घर जल गया, मौत को हमने साक्षात अपने सामने देखा। बड़ी संतुष्टि यह है कि मेरी पत्नी और दोनों बेटे मेरे साथ हैं, जिनके सहयोग से हम मेहनत करके ये सब तो हम फिर से पा लेंगे।
आगे की स्लाइड में देखि परिवार की फोटो।
hin_Deva hin_Deva hin_Deva hin_Deva hin_Deva hin_Deva bho_Deva